僧清順新作垂雲亭
作者：蘇軾
朝代：宋

paragraphs: 江山雖有餘，亭榭苦難穩。
登臨不得要，萬象各偃蹇。
惜哉垂雲軒，此地得何晚。
天公爭向背，詩眼巧增損。
路窮朱欄出，山破石壁很。
海門浸坤軸，湖尾抱雲巘。
葱葱城郭麗，淡淡烟村遠。
紛紛鳥鵲去，一一漁樵返。
雄觀快新獲，微景收昔遁。
道人真古人，嘯詠慕嵇阮。
空齋卧蒲褐，芒屨每自捆。
天憐詩人窮，乞與供詩本。
我詩久不作，荒澀旋鋤墾。
從君覓佳句，咀嚼廢朝飯。